LIETUVOS RESPUBLIKOS

VYRIAUSIASIS VALSTYBINIS DARBO INSPEKTORIUS

ĮSAKYMAS

DĖL REIKALAVIME PAŠALINTI PAŽEIDIMUS R1 DUOTŲ NURODYMŲ ĮVYKDYMO TERMINŲ TIKSLINIMO, NURODYMŲ ĮVYKDYMO KONTROLĖS IR NURODYMŲ PRIPAŽINIMO NEVYKDYTINAIS TVARKOS APRAŠO PAKEITIMO

2014 m. spalio 13 d. Nr. V-457

Vilnius

Vadovaudamasis Lietuvos Respublikos valstybinės darbo inspekcijos įstatymo 8 straipsnio 2 dalies 1 ir 6 punktais bei įgyvendindamas Lietuvos Respublikos Lietuvos Respublikos valstybinės darbo inspekcijos ūkio subjektų veiklos patikrinimų taisykles, patvirtintas Lietuvos Respublikos vyriausiojo valstybinio darbo inspektoriaus 2014 m. liepos 29 d. įsakymu Nr. V-334:

1. P a k e i č i u Reikalavime pašalinti pažeidimus R1 duotų nurodymų įvykdymo terminų tikslinimo, nurodymų įvykdymo kontrolės ir nurodymų pripažinimo nevykdytinais tvarkos aprašą, patvirtintą Lietuvos Respublikos vyriausiojo valstybinio darbo inspektoriaus 2013 m. rugsėjo 17 d. įsakymu Nr. V-372, ir išdėstau nauja redakcija (pridedama).

2. N u s t a t a u, kad šio įsakymo 1 punktas įsigalioja 2015 m. sausio 1 d.

3. P a v e d u :

3.1. Lietuvos Respublikos valstybinės darbo inspekcijos prie Socialinės apsaugos ir darbo ministerijos (toliau – VDI) Dokumentų valdymo skyriaus vedėjui organizuoti šio įsakymo paskelbimą Teisės aktų registre;

3.2. VDI Komunikacijos skyriaus vedėjui organizuoti šio įsakymo paskelbimą VDI interneto išorės ir vidinėje svetainėse;

3.3. VDI administracijos ir teritorinių skyrių vedėjams supažindinti vadovaujamo skyriaus darbo inspektorius su šio įsakymo nuostatomis;

3.4. įsakymo vykdymo kontrolę Lietuvos Respublikos vyriausiojo valstybinio darbo inspektoriaus pavaduotojui pagal administruojamą sritį.

Lietuvos Respublikos vyriausiojo valstybinio

darbo inspektoriaus pavaduotojas, laikinai

vykdantis Lietuvos Respublikos vyriausiojo

valstybinio darbo inspektoriaus funkcijas	Gintaras Čepas

PATVIRTINTA

Lietuvos Respublikos vyriausiojo

valstybinio darbo inspektoriaus

2013 m. rugsėjo 17 d. įsakymu Nr. V – 372

(Lietuvos Respublikos vyriausiojo

valstybinio darbo inspektoriaus

2014 m. spalio 13 d. įsakymo Nr. V – 457 redakcija)

LIETUVOS RESPUBLIKOS VALSTYBINĖS DARBO INSPEKCIJOS REIKALAVIME PAŠALINTI PAŽEIDIMUS R1 DUOTŲ NURODYMŲ VYKDYMO KONTROLĖS TVARKOS APRAŠAS

I. BENDROSIOS NUOSTATOS

1. Lietuvos Respublikos valstybinės darbo inspekcijos Reikalavime pašalinti pažeidimus R1 duotų nurodymų vykdymo kontrolės tvarkos aprašas (toliau – Aprašas) nustato Lietuvos Respublikos valstybinės darbo inspekcijos prie Lietuvos Respublikos socialinės apsaugos ir darbo ministerijos (toliau – VDI) inspektorių, nustačiusių darbo įstatymų, darbuotojų saugos ir sveikatos (toliau – DSS) norminių teisės aktų pažeidimus, įteiktų Reikalavimų pašalinti pažeidimus R1 (toliau – Reikalavimas) įvykdymo terminų tikslinimo, nurodymų pašalinti pažeidimus (toliau – nurodymai) vykdymo kontrolės ir Reikalavimų pripažinimo negaliojančiais tvarką.

2. Aprašas parengtas vadovaujantis Lietuvos Respublikos valstybinės darbo inspekcijos įstatymo 6 straipsnio, 8 straipsnio 2 dalies 3 punkto, 9 straipsnio 2 dalies 5 punkto, 11 straipsnio 4 ir 6 dalių bei Lietuvos Respublikos valstybinės darbo inspekcijos nuostatų, patvirtintų Lietuvos Respublikos socialinės apsaugos ir darbo ministro 2009 m. gegužės 12 d. įsakymu Nr. A1-316 (toliau – Nuostatai), nuostatomis.

3. Reikalavimo forma tvirtinama Lietuvos Respublikos vyriausiojo valstybinio darbo inspektoriaus įsakymu.

4. Apraše naudojamos sąvokos atitinka Lietuvos Respublikos darbo kodekso, Lietuvos Respublikos darbuotojų saugos ir sveikatos įstatymo bei kitų teisės aktų sąvokas.

II. PRANEŠIMAS APIE ĮVYKDYMĄ IR ĮVYKDYMO TERMINŲ TIKSLINIMO

TVARKA

5. Apie visų Reikalavime pateiktų nurodymų įvykdymą darbdaviui atstovaujantis asmuo ar darbdavio įgaliotas asmuo (toliau – darbdavys) praneša raštu Reikalavime nurodytu terminu ir adresu siųsdamas paštu, elektroniniu paštu, faksu arba pristatydamas raštą į VDI teritorinį arba administracijos skyrių (toliau – VDI skyrius), kurio VDI inspektorius surašė Reikalavimą.

6. Kai darbdavys dėl objektyvių priežasčių neturi galimybės Reikalavime nustatytais terminais įvykdyti nurodymo, jis gali, likus ne mažiau 10 darbo dienų iki nurodymo įvykdymo termino pabaigos, raštu kreiptis į VDI skyrių su prašymu tikslinti jo vykdymo terminą.

7. Darbdavys, kreipdamasis dėl Reikalavimo ar tik dalies Reikalavime pateiktų nurodymų įvykdymo termino tikslinimo, privalo pagrįsti priežastis, dėl kurių Reikalavime nustatytais terminais pažeidimai negali būti pašalinti.

8. VDI skyriuje gautas darbdavio motyvuotas prašymas tikslinti surašyto Reikalavimo ar tik dalies Reikalavime pateiktų nurodymų vykdymo terminus nukreipiamas nagrinėti VDI inspektoriui, surašiusiam Reikalavimą.

9. VDI inspektorius, įvertinęs darbdavio prašyme pateiktus motyvus ir priėmęs sprendimą prašymą patenkinti, ne vėliau kaip per 5 darbo dienas nuo prašymo gavimo VDI skyriuje dienos parengia oficialų atsakymą, asmeniškai pasirašo ir įteikia darbdaviui pasirašytinai arba išsiunčia registruotu laišku. Elektroniniu paštu atsakymo skenuotas variantas siunčiamas tik tuomet, kai to savo prašyme paprašo darbdavys.

10. Jeigu darbdavio prašyme pateiktus motyvus VDI inspektorius įvertina kaip nepakankamus, jis gali inicijuoti ir, informavęs apie tai darbdavį, atlikti neplaninį ūkio subjekto patikrinimą VDI atliekamų planinių ir neplaninių ūkio subjektų veiklos patikrinimų ir kitų priežiūros būdų taisyklių (toliau – Taisyklės) nustatyta tvarka.

11 Atsižvelgdamas į neplaninio patikrinimo rezultatus, VDI inspektorius priima sprendimą patenkinti prašymą, jei šio patikrinimo metu nebuvo nustatyta realių pavojų darbuotojų saugai ir sveikatai, arba veikia pagal Lietuvos Respublikos valstybinės darbo inspekcijos įstatymu jam suteiktus įgaliojimus.

12. Neplaninis patikrinimas ir atsakymo parengimas vykdomi nepažeidžiant šio Aprašo 9 punkte nustatyto prašymo nagrinėjimo termino.

III. NURODYMŲ VYKDYMO KONTROLĖ

13. Nurodymų vykdymo kontrolę atlieka Reikalavimą surašęs VDI inspektorius. Tai jis gali atlikti bet kurio planinio ar neplaninio ūkio subjekto patikrinimo metu, taip pat atlikdamas neplaninį ūkio subjekto patikrinimą VDI pateiktų nurodymų ir(ar) rekomendacijų įgyvendinimo kontrolei vykdyti.

14. Kontroliuodamas ūkio subjektą VDI inspektorius taip pat įvertina kontroliniuose klausimynuose pateiktų VDI inspektorių rekomendacijų įgyvendinimą užpildydamas teminę ataskaitą „Reikalavimo R1 kontrolės ir rekomendacijų įgyvendinimo vertinimas“ (Aprašo priedas).

15. Nustačius, kad Reikalavime duoti nurodymai neįvykdyti, nors ūkio subjekto raštiškame atsakyme apie jų įvykdymą nurodoma, kad pažeidimai pašalinti, taip pat, kai nepateiktas raštiškas pranešimas ir pažeidimai nepašalinti, VDI inspektorius gali surašyti nustatytos formos administracinių teisės pažeidimų protokolą. Pastaruoju atveju VDI inspektorius, siekdamas užtikrinti pažeidimų pašalinimą, atlieka papildomą VDI pateiktų nurodymų ir(ar) rekomendacijų įgyvendinimo kontrolę šio Aprašo 13 punkte nustatyta tvarka.

IV. REIKALAVIMŲ PRIPAŽINIMAS NEGALIOJANČIAIS

16. Reikalavimas (arba jame pateikti atskiri nurodymai) pripažįstamas negaliojančiu:

16.1 įsigaliojus teismo sprendimui ir parengus Lietuvos Respublikos vyriausiojo valstybinio darbo inspektoriaus įsakymą;

16.2. parengus Lietuvos Respublikos vyriausiojo valstybinio darbo inspektoriaus įsakymą (toliau – Įsakymas) kai:

16.2.1. Lietuvos Respublikos vyriausiasis valstybinis darbo inspektorius priima sprendimą pripažinti Reikalavimą (arba jame pateiktus atskirus nurodymus) negaliojančiu;

16.2.2. nerandamas darbdavys, kuriam surašytas ir įteiktas Reikalavimas, ir(ar) atlikus neplaninį patikrinimą, paaiškėja, kad darbo vietų, kuriose buvo nustatyti DSS ir(ar) darbo teisės aktų pažeidimai, nebeliko.

17. Šio Aprašo 16.2.2 punkte numatytais atvejais Įsakymas rengiamas VDI skyriaus vedėjo teikimu remiantis Darbo sąlygų darbo vietose nuolatinės stebėsenos informacinės sistemoje (toliau - DSS IS) esančia ir VDI inspektoriaus per šešis mėnesius nuo Reikalavimo surašymo dienos sukaupta informacija (iškvietimai, pranešimai, kreipimasis dėl atvesdinimo ir kt.).

18. Kitais šio Aprašo 16.2.2 punkte nenumatytais atvejais, kai nėra darbdavio, kuriam buvo surašytas ir įteiktas Reikalavimas (pasikeitus darbdaviui atstovaujančiam asmeniui ar darbdavio įgaliotam asmeniui, paskelbus ūkio subjekto bankrotą, reorganizavus ūkio subjektą ir pan.), ir atlikus neplaninį patikrinimą, paaiškėja, kad darbo vietos, kuriose buvo nustatyti DSS teisės aktų pažeidimai, išliko, Reikalavimas lieka galioti. Reikalavimą (jame pateiktus nurodymus) privalomai vykdo tas darbdavys, kurio žinion šios darbo vietos perėjo.

19. Esant poreikiui, šio Aprašo 18 punkte numatytais atvejais, Reikalavimo (arba jame pateiktų atskirų nurodymų) vykdymo terminai tikslinami šio Aprašo nustatyta tvarka.

V. BAIGIAMOSIOS NUOSTATOS

20. VDI gauta informacija apie Reikalavime pateiktų nurodymų įvykdymą, taip pat darbdavio prašymas tikslinti Reikalavimo ar tik dalies Reikalavime pateiktų nurodymų vykdymo terminus registruojami DSS IS Prašymų posistemėje, o VDI inspektoriaus atsakymas į gautąjį prašymą – DSS IS Dokumentų valdymo posistemėje, susiejant juos su atitinkamu Reikalavimu DSS IS Inspektavimo posistemėje. VDI inspektorius, surašęs Reikalavimą, šioje posistemėje įrašo nuorodą į gautąjį ar(ir) išsiųstąjį dokumentą, prisega jo(jų) skenuotą(-as) kopiją(-as) bei nurodo pažeidimų pašalinimo datas arba pratęsia Reikalavimo ar tik dalies Reikalavime pateiktų nurodymų vykdymo terminus.

21. Jeigu Reikalavimą surašęs VDI inspektorius dėl objektyvių priežasčių neturi galimybės atlikti veiksmų dėl Reikalavimo ar dalies Reikalavime pateiktų nurodymų vykdymo kontrolės ir įvykdymo žymėjimo DSS IS, vykdymo terminų tikslinimo arba VDI pateiktų nurodymų ir(ar) rekomendacijų įgyvendinimo kontrolės, šiuos veiksmus atlieka skyriaus vedėjas arba paveda tai atlikti kitam skyriaus inspektoriui. Kitas VDI inspektorius taip pat gali atlikti VDI pateiktų nurodymų ir(ar) rekomendacijų įgyvendinimo kontrolę, jei jam pavedama atlikti ūkio subjekto planinį ar neplaninį patikrinimą.

22. Neplaninis patikrinimas, siekiant įsitikinti ar pagrįstas prašymas tikslinti Reikalavime pateiktų nurodymų vykdymo terminus, apskaitomas pagal VDI bendrųjų apskaitos principų sistemą, kaip asmens prašymų tyrimas.

23. Darbdavio pranešimas(ai) raštu dėl Reikalavime duotų nurodymų įvykdymo, vykdymo terminų tikslinimo bei Reikalavimo pripažinimo negaliojančiu saugoma VDI metinio dokumentacijos plano, patvirtinto Lietuvos Respublikos vyriausiojo valstybinio darbo inspektoriaus, nustatyta tvarka.

24. Asmenys, nevykdantys VDI pareigūnų teisėtų reikalavimų, atsako Lietuvos Respublikos administracinių teisės pažeidimų kodekso nustatyta tvarka.

25. VDI inspektorių veiksmai ir sprendimai gali būti skundžiami Lietuvos Respublikos vyriausiajam valstybiniam darbo inspektoriui arba Lietuvos Respublikos administracinių bylų teisenos įstatymo nustatyta tvarka administraciniam teismui. Lietuvos Respublikos vyriausiojo valstybinio darbo inspektoriaus sprendimai gali būti skundžiami administraciniam teismui.

_____________________________________________